### CURS DE LLENGUA CATALANA

**Autors:** M.J. Clua et al.

**Editor:** Castellnou, 2005

**Enfocament:** comunicatiu per tasques

**Presentació:** presentat en dos nivells diferents, el Bàsic i l’Elemental, el mètode de l’editorial Castellnou proposa 45 hores per a cada nivell en tres llibres de l’alumne (bàsic 1, bàsic, 2, bàsic 3; elemental 1, elemental 2, elemental 3), una guia didàctica per al professor i material de suport en alguns casos. Segueix els antics programes de Política Lingüística de la Generalitat de Catalunya (Nivell llindar).

Cada llibre presenta 7 unitats. El nivell bàsic 1, a més, presenta una unitat 0 amb aspectes introductoris. Al principi de cada unitat s’especifiquen les funcions comunicatives sota la rúbrica “Què aprendrem?” i l’objectiu, sota la rúbrica “Finalitat”. Cada unitat proposa una sèrie d’exercicis basats en les quatre competències comunicatives (CO, CE, EO, EE) i demana de fer algunes tasques intermèdies que menen a la tasca final. Al final de cada unitat hi ha una recapitulació anomenada “Què he après?” en què es resumeixen les estructures, la gramàtica i el lèxic apresos.

**Guia didàctica:** podeu trobar una guia didàctica corresponent a cada un dels llibres de l’alumne. A cada guia s’expliciten els objectius, la didàctica i la metodologia. Inclou el solucionari i algunes propostes pedagògiques. El nivell bàsic 1 conté un annex amb materials complementaris que completen la carpeta de recursos.

**Material multimèdia:** CD amb els exercicis de CO que acompanya el llibre de l’alumne.

Material complementari: el nivell bàsic 1 conté una **carpeta de recursos** complementaris que el professor ha d’utilitzar per portar a terme algunes de les tasques proposades. Hi trobareu targetes de lèxic, fotografies, jocs fonètics i un mapa de les comarques de Catalunya amb peces de puzle.

**Nota didàctica:** la guia didàctica per al professor descriu els objectius lingüístics, orienta el professor sobre com treballar cada exercici de la unitat i dóna la solució als exercicis, si escau. Al final de la guia didàctica hi ha la transcripció dels àudio del CD.

Els diàlegs del CD són força curts i clars i estan incorporats a les unitats en forma d’exercicis. Els exercicis i tasques que proposa cada unitat solen tenir una progressió de més tancats (omplir buits) a més oberts, fins a la tasca final, que sol ser una conversa, un diàleg per inventar entre dos alumnes.

El tipus de lletra, de mida força grossa, el tipus de dibuixos i les imatges acolorides fan que el mètode sigui molt útil en grups que necessitin treballar per la imatge (nivells d’instrucció baixos, etc.)